钦定古今图书集成/理学汇编/学行典/第257卷 > 朱子大全集 > 商容
## 钦定古今图书集成/理学汇编/学行典/第257卷 > 朱子大全集 > 商容

按《高士传》：商容，不知何许人也，有疾，老子曰：“先生无
遗教以告弟子乎？”容曰：“将语子。过故乡而下车，知之
乎？”老子曰：“非谓不忘故耶？”容曰：“过乔木而趋，知之乎？”
老子曰：“‘非谓其敬老耶’？容张口曰：‘吾舌存乎’？”曰：“存。”曰：
“吾齿存乎？”曰：“亡。”“知之乎？”老子曰：“非谓其刚亡而弱存
乎？”容曰：“嘻！天下事尽矣。”

按：《史记殷本纪》：“商容贤者，百姓爱之，纣废之。周武王
伐纣，表商容之闾。”〈注〉郑康成曰：商容，乐官，知礼容，所
以礼署称为“容台。”

按《韩诗外传》：商容常执羽籥，冯于马，徒欲以伐纣而
不能，遂去伏于太行。及武王克殷，立为天子，欲以为
三公。商容辞曰：“吾常冯于马，徒欲以伐纣而不能，愚
也。不争而隐，无勇也。愚且无勇，不足以备乎三公。”遂
固辞不受命。君子闻之曰：“商容可谓内省而不诬能
矣。君子哉，去素餐远矣！《诗》曰：‘彼君子兮，不素餐兮’。”商
先生之谓也。